b"\n_START_ARTICLE_\nAlderic de Le Mans\n_START_SECTION_\nBiografia\n_START_PARAGRAPH_\nProcedent d'una fam\xc3\xadlia noble d'ascend\xc3\xa8ncia saxona i b\xc3\xa0vara, el jove Alderic fou condu\xc3\xaft pel seu pare a la cort de Carlemany, on form\xc3\xa0 part de la servidumbre del seu fill, Llu\xc3\xads I el Piet\xc3\xb3s. Amb vint-i-un anys es retir\xc3\xa0 a Metz, on s'orden\xc3\xa0 sacerdot. El 832, Alderic fou escollit bisbe de Le Mans i immediatament fou cridat per l'emperador Llu\xc3\xads, que el nomen\xc3\xa0 capell\xc3\xa0 i confessor seu._NEWLINE_Des d'aleshores, Alderic empr\xc3\xa0 tota la seva fortuna i les seves forces a soc\xc3\xb3rrer els pobres, millorar els serveis p\xc3\xbablics com aq\xc3\xbceductes i construir edificis religiosos. Durant les guerres civils que seguiren a la mort de Llu\xc3\xads, la seva fidelitat a Carles II el Calb acab\xc3\xa0 amb la seva expulsi\xc3\xb3 i es retir\xc3\xa0 a Roma, on fou acollit pel Papa Gregori IV. Amb la intercessi\xc3\xb3 del bisbe de Par\xc3\xads, Erchenrad, visit\xc3\xa0 Pip\xc3\xad I d'Aquit\xc3\xa0nia i el convenc\xc3\xa9 que ced\xc3\xads totes les seves possessions a l'Esgl\xc3\xa9sia. Durant la seva vida, estigu\xc3\xa9 present als Concilis de Par\xc3\xads i de Tours. El seu episcopat dur\xc3\xa0 vint-i-quatre anys._NEWLINE_Alderic qued\xc3\xa0 paral\xc3\xadtic dos anys abans de la seva mort. Confinat al llit, se centr\xc3\xa0 en l'assidu\xc3\xaftat en l'oraci\xc3\xb3. Mor\xc3\xad el 7 de gener del 856, i fou sepultat a l'esgl\xc3\xa9sia de Sant Vicen\xc3\xa7, de la qual havia estat un gran benfactor."